CELEX: 
Language: hr
Date: 2022-03-10 00:00:00
Title: DELEGIRANA UREDBA KOMISIJE (EU) /... o dopuni Uredbe (EU) 600/2014 Europskog parlamenta i Vijeća radi utvrđivanja naknada u pogledu nadzora koji Europsko nadzorno tijelo za vrijednosne papire i tržišta kapitala provodi nad pružateljima usluga dostave podataka

OBRAZLOŽENJE
            
            
               1.KONTEKST DELEGIRANOG AKTA
            
            
               Uredba (EU) 2019/2175 o izmjeni Uredbe (EU) br. 600/2014 o tržištima financijskih instrumenata (MiFIR) objavljena je u Službenom listu 27. prosinca 2019. Njome se Europsko nadzorno tijelo za vrijednosne papire i tržišta kapitala (ESMA) ovlašćuje za izravno izdavanje odobrenja za rad pružateljima usluga dostave podataka i nadzor nad njima, osim ovlaštenih mehanizama izvješćivanja (ARM-ovi) i ovlaštenih sustava objavljivanja (APA-e) koji odstupaju od MiFIR-a zbog svoje ograničene važnosti za unutarnje tržište i podliježu izdavanju odobrenja za rad i nadzoru nadležnog tijela države članice. 
            
            
               Kako je predviđeno člankom 38.n stavkom 1. MiFIR-a, ESMA pružateljima usluga dostave podataka mora zaračunavati naknade kojima se moraju u cijelosti pokrivati ESMA-ini nužni izdaci povezane s izdavanjem odobrenja za rad pružateljima usluga dostave podataka i nadzorom nad njima. Iznos naknade naplaćene pružatelju usluga dostave podataka mora biti razmjeran prometu pružatelja usluga dostave podataka. Te bi naknade trebale pokrivati i nadoknadu svih troškova koje bi nadležna tijela mogla imati zbog obavljanja zadaća koje je na njih prenijela ESMA na temelju članka 38.o MiFIR-a. Ovlast za donošenje delegiranog akta o naknadama propisana je člankom 38.n stavkom 3. MiFIR-a. U skladu s tom odredbom, Komisija je ovlaštena za donošenje delegiranog akta kojim se određuju vrste naknada, slučajevi u kojima se naplaćuju naknade, iznos naknada i način njihova plaćanja.
            
            
               2.SAVJETOVANJA PRIJE DONOŠENJA AKTA
            
            
               Komisija je 18. lipnja 2020. zatražila ESMA-ino mišljenje (tehnički savjet) o delegiranim uredbama Komisije koje će se donijeti u skladu s člankom 2. stavkom 3., člankom 38.k stavkom 10. i člankom 38.n stavkom 3. MiFIR-a.
            
            
               Nakon detaljne tehničke ocjene ESMA je od 20. studenog 2020. do 4. siječnja 2021. provela javno savjetovanje o tehničkim aspektima predviđenih delegiranih uredbi o odstupanju i naknadama. U javnom savjetovanju sudjelovalo je 11 dionika. Glavni aspekti koje su ispitanici istaknuli u savjetovanju odnose se na minimalnu naknadu u odnosu na isplativost (povrat troškova) poslovanja pružatelja usluga dostave podataka, moguće povećanje naknada za klijente pružatelja usluga dostave podataka i (a priori) transparentnost naknada. Ostala pitanja odnose se na upotrebu prihoda za utvrđivanje naknade, razlike između naknada za nacionalni nadzor u odnosu na ESMA-in nadzor i oblik tržišta. Komisija napominje da se naknade temelje na ESMA-inu nadzornom proračunu za sljedeću godinu, koji mora odobriti Komisija. Komisija se slaže s ESMA-om da je udio prihoda pojedinog pružatelja usluga dostave podataka u određenoj kategoriji (tj. APA ili ARM) u odnosu na ukupan prihod svih pružatelja usluga dostave podataka u određenoj kategoriji (tj. sve APA-e ili svi ARM-ovi) jedan od nekoliko mogućih kriterija za utvrđivanje iznosa godišnjih naknada koje pojedinačni pružatelji usluga dostave podataka moraju platiti. Minimalna naknada odnosi se na fiksne aktivnosti ESMA-e, kao što je periodično prikupljanje informacija, te se njome osigurava da podjela koja se temelji na prihodima ne dovede do toga da najveći pružatelji usluga dostave podataka snose odgovornost za naknade najmanjih pružatelja usluga dostave podataka. 
            
            
               ESMA je svoj tehnički savjet dostavila Komisiji 23. ožujka 2021.
            
            
               Komisija je 19. srpnja 2021. od stručne skupine Europskog odbora za vrijednosne papire (EGESC) zatražila mišljenje o ESMA-inu tehničkom savjetu i sadržaju ovog delegiranog akta. Nijedan član EGESC-a nije iznio primjedbe u pogledu određivanja naknade.
            
            
               Nacrt delegirane uredbe objavljen je na portalu Bolja regulativa radi prikupljanja povratnih informacija u četverotjednom razdoblju od 29. srpnja do 27. kolovoza 2021., u skladu s načelima utvrđenima u Međuinstitucijskom sporazumu o boljoj izradi zakonodavstva. Primljene povratne informacije temeljito su ispitane prije donošenja odluke o nastavku postupka donošenja Delegirane uredbe. Primljeno je osam doprinosa. Većina odgovora odnosila se na visinu naknada za nadzor, koje se određuje proračunom ESMA-e i zakonodavnim financijskim izvještajem priloženim Uredbi (EU) 2019/2175. Nadalje, primljeni su miješani odgovori u pogledu visine minimalnih naknada i načina izračuna tržišnog udjela. Osim toga, neki su ispitanici željeli prije 1. siječnja 2022. znati koji bi subjekti bili obuhvaćeni nadzorom ESMA-e i visinu naknada. Naposljetku, jedan je ispitanik izjavio da u godini u kojoj se nadzor nad pružateljem usluga dostave podataka zbog rezultata ponovne procjene prenese s ESMA-e na nacionalno nadležno tijelo, taj pružatelj usluga dostave podataka ne bi trebao plaćati punu godišnju naknadu za nadzor. Dodana je odredba da se godišnja naknada u tom slučaju smanjuje razmjerno broju mjeseci tijekom kojih ESMA nadzire tog pružatelja usluga dostave podataka.  
            
            
               Procjena učinka nije provedena zbog sljedećih razloga:
            
            
               –U ovu su Delegiranu uredbu većinom uključene mjere koje je ESMA predložila u svojem tehničkom savjetu.
            
            
               –Odluka o utvrđivanju kriterija za naknade donesena je u Uredbi. Opći ciljevi i potreba za tim pravilima navedeni su u procjeni učinka priloženoj Komisijinu Prijedlogu uredbe (EU) 2019/2175.
            
            
               –Odredbe o naknadama uključene u ovaj delegirani akt postupovne su prirode. Ova Uredba slijedi logiku prethodno donesenih delegiranih uredbi o kriterijima za naknade koje su u nadležnosti ESMA-e. 
            
            
               3.PRAVNI ELEMENTI DELEGIRANOG AKTA
            
            
               U članku 1. predložene delegirane uredbe navedene su relevantne definicije.
            
            
               U člancima od 2. do 8. predložene uredbe navedene su odredbe o naknadama. Članci sadržavaju osnovicu za naknadu.
            
            
               U člancima od 9. do 11. predložene uredbe navedene su završne odredbe. Članci sadržavaju prijelazne odredbe, uključujući sustav naknada za 2022., metodologiju za naplatu naknada za 2023. i stupanje na snagu.
            
            
               DELEGIRANA UREDBA KOMISIJE (EU) …/...
            
         
         
            
               оd 10.3.2022.
            
            
               o dopuni Uredbe (EU) 600/2014 Europskog parlamenta i Vijeća radi utvrđivanja naknada u pogledu nadzora koji Europsko nadzorno tijelo za vrijednosne papire i tržišta kapitala provodi nad pružateljima usluga dostave podataka
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012
                  1
               , a posebno njezin članak 38.n stavak 3.,
            
            
               budući da:
            
            
               (1)S obzirom na prekograničnu dimenziju postupanja s tržišnim podacima, kvalitetu podataka i potrebu za postizanjem ekonomije razmjera te kako bi se izbjegao negativan učinak mogućih razlika na kvalitetu podataka i zadaće pružatelja usluga dostave podataka, Uredbom (EU) 2019/2175 Europskog parlamenta i Vijeća
                  2
                Europskom nadzornom tijelu za vrijednosne papire i tržišta kapitala („ESMA”) prenesene su ovlasti za izdavanje odobrenja za rad i nadzor u pogledu aktivnosti pružatelja usluga dostave podataka u Uniji. 
            
            
               (2)Važno je utvrditi naknade koje ESMA može naplaćivati u pogledu primjene, izdavanja odobrenja za rad i nadzora pružatelja usluga dostave podataka. 
            
            
               (3)Naknade koje se naplaćuju pružateljima usluga dostave podataka namijenjene su potpunoj nadoknadi ESMA-inih troškova povezanih s izdavanjem odobrenja za rad pružateljima usluga dostave podataka i nadzorom nad njima. Nadzorne aktivnosti uključuju procjenu prikladnosti upravljačkog tijela, nadzor usklađenosti pružatelja usluga dostave podataka s organizacijskim zahtjevima, izvršavanje ovlasti za zahtijevanje informacija, provođenje istraga i provođenje nadzora na licu mjesta te izricanje nadzornih mjera. ESMA ocjenjuje svoj proračun na godišnjoj osnovi. 
            
            
               (4)Naknade za aktivnosti ESMA-e povezane s pružateljima usluga dostave podataka trebale bi se odrediti tako da se izbjegne nastajanje znatnih manjkova ili viškova. U slučaju opetovanog znatnog viška ili manjka, potrebno je revidirati razinu naknada.
            
            
               (5)Pružatelj usluga dostave podataka svoj bi zahtjev trebao podnijeti ESMA-i kako bi se osigurala usklađena primjena kriterija odstupanja. Tijekom prve faze zahtjeva ESMA bi trebala utvrditi ispunjava li pružatelj usluga dostave podataka uvjete za odstupanje od nadzora ESMA-e. Ako se primjenjuju kriteriji za odstupanje, ESMA bi zahtjev trebala proslijediti nacionalnom nadležnom tijelu. ESMA u tom slučaju ne bi trebala naplaćivati naknadu. Fiksne naknade povezane s ESMA-inim odobrenjem za rad trebalo bi podijeliti na naknadu za podnošenje zahtjeva, koja bi se trebala odnositi na procjenu potpunosti zahtjeva, i naknadu za izdavanje odobrenja za rad. Postupak izdavanja odobrenja za rad trebao bi se dovršiti u roku od šest mjeseci. 
            
            
               (6)ESMA procjenjuje hoće li pružatelji usluga dostave podataka koji su već dobili odobrenje za rad na nacionalnoj razini od 1. siječnja 2022. biti obuhvaćeni ESMA-inim nadzorom te obavještava te pružatelje usluga dostave podataka. Pružatelji usluga dostave podataka koji su već dobili odobrenje za rad na nacionalnoj razini ne bi trebali biti obvezni od ESMA-e tražiti novo odobrenje za rad. Ti pružatelji usluga dostave podataka već ispunjavaju zahtjeve koji se primjenjuju na pružatelje usluga dostave podataka i ESMA im ne bi trebala ponovno naplatiti izdavanje odobrenja za rad. 
            
            
               (7)Godišnje naknade koje ESMA naplaćuje trebale bi pokriti sve aktivnosti povezane s pružateljima usluga dostave podataka. ESMA bi svake godine trebala ocijeniti svoj proračun za nadzor u odnosu na svaku vrstu pružatelja usluga dostave podataka i svakom pojedinom pružatelju usluga dostave podataka naplatiti naknadu koja je razmjerna njegovim prihodima u usporedbi s ukupnim prihodima svih pružatelja usluga dostave podataka iste vrste. Prihode povezane s aktivnostima koje su izravno povezane s osnovnim uslugama pružatelja usluga dostave podataka trebalo bi uključiti u izračun primjenjivog prometa ako je izgledno da će utjecati na nadzor ESMA-e nad pružateljem usluga dostave podataka i ako već nisu obuhvaćeni drugim aktivnostima nadzora. Minimalnom naknadom za ovlaštene sustave objavljivanja (APA-e) i ovlaštene mehanizme izvješćivanja (ARM-ove) pokrivaju se fiksni troškovi povezani sa zahtjevima za informacije, stalnim praćenjem i istragama. Godišnja naknada primjenjuje se za kalendarsku godinu. 
            
            
               (8)ESMA može delegirati nadzorne zadaće nacionalnim nadležnim tijelima, a u tom bi im slučaju ESMA trebala nadoknaditi nastale troškove. 
            
            
               (9)Budući da je za nadzor u 2022. teško prikupiti informacije o nadzoru na temelju troškova, potrebno je utvrditi prijelaznu odredbu o metodi izračuna fiksne naknade koja se primjenjuje tijekom prve godine nadzora koji provodi ESMA i koja se temelji na lako dostupnim i objektivnim podacima. Kako bi se zadovoljilo načelo proporcionalnosti, pružatelje usluga dostave podataka trebalo bi razlikovati upotrebom broja transakcija kao zamjenske vrijednosti za relevantnost pojedinačnog pružatelja usluga dostave podataka u odnosu na sve pružatelje usluga dostave podataka. Izračun za utvrđivanje naknade za nadzor po pružatelju usluga dostave podataka za 2022. trebao bi se temeljiti na informacijama koje su dostavila nacionalna nadležna tijela o transakcijama koje su APA-e i ARM-ovi objavili ili o kojima su izvijestili u prvoj polovini 2021. te bi se u njemu trebali razlikovati veći i manji pružatelji usluga dostave podataka. 
            
            
               (10)Revidirani financijski izvještaji za pružatelje usluga dostave podataka postat će potrebni tek nakon što ESMA preuzme nadzor pružatelja usluga dostave podataka. Stoga je potrebno predvidjeti prijelaznu odredbu za prilagodbu metode izračuna prihoda za 2023. u skladu s kojom se plaćanje godišnje naknade za nadzor za 2023. prvo temelji na informacijama o nerevidiranim računima iz prvih šest mjeseci 2022. U drugoj fazi trebalo bi uspostaviti korektivni mehanizam kako bi se naknada temeljila na revidiranim financijskim izvještajima za cijelu 2022. 
            
            
               (11)Kako bi se osigurala nesmetana primjena novog nadzornog okvira za pružatelje usluga dostave podataka, kako je uveden člankom 4. Uredbe 2019/2175, ova bi Uredba trebala hitno stupiti na snagu,  
            
            
               DONIJELA JE OVU UREDBU:
            
            
               Članak 1. 
               Definicija 
            
            
               Za potrebe ove Uredbe „pružatelj usluga dostave podataka” znači ovlašteni sustav objavljivanja ili ovlašteni mehanizam izvješćivanja kako je definiran u članku 2. stavku 1. točki 34. i članku 2. stavku 1. točki 36. Uredbe (EU) br. 600/2014.
            
         
         
            
               Članak 2. 
               Naknade za podnošenje zahtjeva i izdavanje odobrenja za rad
            
            
               1.Ako pružatelj usluga dostave podataka podnese zahtjev za odobrenje za rad za pružanje usluga dostave podataka, plaća:
            
            
               (a)za APA-e i ARM-ove, naknadu za podnošenje zahtjeva u iznosu od 20 000 EUR za prvo podnošenje zahtjeva i 10 000 EUR za svako sljedeće podnošenje zahtjeva za odobrenje dodatnih usluga dostave podataka ako se na podnositelja zahtjeva ne primjenjuje odstupanje u skladu s [unijeti upućivanje na Delegiranu uredbu o kriterijima odstupanja - C(2021) 9430 final];
            
            
               (b)za APA-e i ARM-ove, naknadu za izdavanje odobrenja za rad u iznosu od 80 000 EUR za prvo odobrenje i 40 000 EUR za svako sljedeće odobrenje dodatnih usluga dostave podataka ako se na podnositelja zahtjeva ne primjenjuje odstupanje u skladu s [unijeti upućivanje na Delegiranu uredbu o kriterijima odstupanja - C(2021) 9430 final].
            
            
               Članak 3. 
               Godišnje naknade za nadzor
            
            
               1.Pružatelju usluga dostave podataka koji podliježe nadzoru ESMA-e naplaćuje se godišnja naknada za nadzor. 
            
            
               2.Ukupna godišnja naknada za nadzor i godišnja naknada za nadzor za pojedinog pružatelja usluga dostave podataka izračunavaju se kako slijedi:
            
            
               (a)ukupna godišnja naknada za nadzor za određenu godinu (n) jednaka je procjeni izdataka povezanih s nadzorom aktivnosti pružateljâ usluga dostave podataka na temelju Uredbe (EU) br. 600/2014, kako je uključena u ESMA-in proračun za tu godinu;
            
            
               (b)godišnja naknada za nadzor pružatelja usluga dostave podataka za određenu godinu (n) jednaka je ukupnoj godišnjoj naknadi za nadzor utvrđenoj u skladu s točkom (a) podijeljena na sve pružatelje usluga dostave podataka koji su dobili odobrenje za rad u godini (n), razmjerno njihovu primjenjivom prometu izračunanom u skladu s člankom 4. 
            
            
               3.APA ili ARM kojima je ESMA izdala odobrenje za rad ni u kojem slučaju ne plaćaju godišnju naknadu za nadzor manju od 30 000 EUR. 
            
            
               Ako subjekt podliježe minimalnim naknadama za nadzor za više od jedne usluge dostave podataka, plaća minimalnu naknadu za nadzor za svaku pruženu uslugu. 
            
            
               4.Odstupajući od stavaka 2. i 3., naknada za prvu godinu izračunava se umanjenjem naknade za izdavanje odobrenja za rad iz članka 2. stavka 1. točke (b) za faktor koji je jednak omjeru broja dana od izdavanja odobrenja za rad do kraja godine i ukupnog broja dana u toj godini. Dakle, računa se na sljedeći način:
            
            
               naknada za pružatelja usluga dostave podataka za prvu godinu = Min. (Naknada za izdavanje odobrenja za rad, Naknada za izdavanje odobrenja za rad * Koeficijent)
            
            
               Koeficijent = 
            
            
               Ako je pružatelj usluga dostave podataka dobio odobrenje za rad u prosincu, ne plaća naknadu za nadzor za prvu godinu. 
            
            
               5.Odstupajući od stavaka 2. i 3., ako ponovna procjena iz članka 1. stavka 3. [unijeti upućivanje na Delegiranu uredbu o kriterijima odstupanja - C(2021) 9430 final] ima za posljedicu odstupanje od nadzora ESMA-e nad pružateljem usluga dostave podataka, godišnja naknada za nadzor za godinu u kojoj se odstupanje primjenjuje izračunava se samo za pet mjeseci te godine tijekom kojih je ESMA i dalje nadzorno tijelo pružatelja usluga dostave podataka u skladu s člankom 1. stavkom 4. [unijeti upućivanje na Delegiranu uredbu o kriterijima odstupanja - C(2021) 9430 final]. 
            
            
               Članak 4. 
               Primjenjivi promet
            
            
               1.Pružatelji usluga dostave podataka vode revidirane financijske izvještaje za potrebe ove Uredbe u kojima se razlikuje barem sljedeće:
            
            
               (a)prihodi ostvareni od usluga ARM-a;
            
            
               (b)prihodi ostvareni od usluga APA-e;
            
         
         
            
               (c)prihodi ostvareni od pomoćnih usluga povezanih s aktivnostima ARM-a;
            
            
               (d)prihodi ostvareni od pomoćnih usluga povezanih s aktivnostima APA-e.
            
            
               2.Primjenjivi promet pružatelja usluga dostave podataka za određenu godinu (n) zbroj je: 
            
            
               (a)njegovih prihoda ostvarenih od osnovnih funkcija pružanja usluga ARM-a ili APA-e na temelju revidiranih financijskih izvještaja za godinu (n-2) ili, ako još nisu dostupni, za godinu koja prethodi toj godini (n-3) i
            
            
               (b)njegovih primjenjivih prihoda od pomoćnih usluga na temelju revidiranih financijskih izvještaja za godinu (n-2) ili, ako još nisu dostupni, za godinu koja prethodi toj godini (n-3), 
            
            
               podijeljenih sa zbrojem:
            
            
               (c)ukupnih prihoda svih ARM-ova ili APA kojima je izdano odobrenje za rad ostvarenih osnovnim funkcijama pružanja usluga ARM-ova ili APA na temelju revidiranih računa tijekom godine (n-2) ili, ako još nisu dostupni, za godinu koja prethodi toj godini (n-3) i
            
            
               (d)ukupnih primjenjivih prihoda od pomoćnih usluga svih ARM-ova ili APA na temelju revidiranih financijskih izvještaja tijekom godine (n-2) ili, ako još nisu dostupni, za godinu koja prethodi toj godini (n-3).
            
            
               3.Ako pružatelj usluga dostave podataka nije poslovao tijekom cijele godine (n-2), njegov primjenjivi promet procjenjuje se u skladu s formulom iz stavka 2. tako da se za pružatelja usluga dostave podataka ekstrapoliraju vrijednosti izračunane za broj mjeseci tijekom kojih je pružatelj usluga dostave podataka poslovao u godini (n-2) na cijelu godinu (n-2). 
            
            
               4.Pružatelji usluga dostave podataka ESMA-i jednom godišnje dostavljaju revidirane financijske izvještaje iz stavka 1. Dokumenti se dostavljaju ESMA-i elektroničkim putem najkasnije 30. rujna svake godine (n-1). Ako je pružatelju usluga dostave podataka izdano odobrenje za rad nakon 30. rujna, dostavlja podatke odmah nakon dobivanja odobrenja i do kraja godine odobrenja.
            
            
               Članak 5. 
               Opći načini plaćanja
            
            
               1.Sve se naknade plaćaju u eurima. Plaćanja se vrše u skladu s člancima 6. i 7.
            
            
               2.Za svako kašnjenje u plaćanju zaračunava se zatezna kamata utvrđena u članku 99. Uredbe (EU, Euratom) 2018/1046 Europskog parlamenta i Vijeća
                  3
               .
            
            
               Članak 6. 
               Plaćanje naknada za podnošenje zahtjeva i izdavanje odobrenja za rad
            
            
               1.Naknade za podnošenje zahtjeva, izdavanje odobrenja za rad ili produljenje odobrenja za rad dospijevaju u trenutku kada pružatelj usluga dostave podataka podnese zahtjev i plaćaju se u cijelosti u roku od 30 dana nakon što ESMA izda račun.
            
            
               2.Ako pružatelj usluga dostave podataka odluči povući svoj zahtjev za odobrenje za rad prije nego što ESMA donese obrazloženu odluku o odobrenju ili odbijanju, ne izvršava se povrat naknade za priznavanje ni za izdavanje odobrenja za rad.
            
            
               Članak 7. 
               Plaćanje godišnjih naknada za nadzor
            
            
               1.Godišnja naknada za nadzor iz članka 3. dospijeva početkom svake kalendarske godine i u cijelosti se plaća ESMA-i tijekom prva tri mjeseca te godine. ESMA dostavlja račun u kojem je naveden puni iznos naknade za nadzor najkasnije trideset dana prije konačnog datuma plaćanja. Naknade se izračunavaju na temelju najnovijih dostupnih informacija o godišnjim naknadama. 
            
            
               2.Ako pružatelj usluga dostave podataka odluči odustati od svojeg odobrenja za rad, ne izvršava se povrat godišnje naknade za nadzor. 
            
            
               Članak 8. 
               Nadoknada troškova nacionalnim nadležnim tijelima
            
         
         
            
               1.U slučaju da ESMA delegira zadaće nacionalnim nadležnim tijelima, nacionalno nadležno tijelo ne naplaćuje troškove nastale pri obavljanju nadzornih zadaća koje mu je ESMA delegirala izravno od pružatelja usluga dostave podataka. 
            
            
               2.ESMA nadležnom tijelu nadoknađuje stvarne troškove nastale uslijed obavljanja zadaća u skladu s Uredbom (EU) br. 600/2014, konkretno kao rezultat delegiranja zadaća u skladu s člankom 38.o Uredbe (EU) br. 600/2014.
            
            
               3.ESMA osigurava da troškovi koji se nadoknađuju nacionalnim nadležnim tijelima ispunjavaju sljedeće uvjete: 
            
            
               (a)o njima su se prethodno dogovorili ESMA i nacionalno nadležno tijelo; 
            
            
               (b)trebali bi biti razmjerni prometu relevantnog pružatelja usluga dostave podataka; i 
            
            
               (c)ne smiju biti veći od ukupnog iznosa naknada za nadzor plaćenih od strane relevantnog pružatelja usluga dostave podataka. 
            
            
               4.Svako delegiranje zadaća od strane ESMA-e nacionalnim nadležnim tijelima utvrđuje se neovisno, može se opozvati u bilo kojem trenutku i ne utječe na iznos naknada naplaćenih određenom pružatelju usluga dostave podataka.
            
            
               Članak 9. 
               Prijelazna odredba za 2022.
            
            
               1.Za potrebe izračuna godišnje naknade za nadzor koja se primjenjuje na pružatelje usluga dostave podataka pod nadzorom ESMA-e za 2022., ESMA naplaćuje fiksnu naknadu na temelju sljedećih izračuna:
            
            
               (a)350 000 EUR za APA-e koje su objavile transakcije koje su u prvih šest mjeseci 2021. činile više od 10 % ukupnog broja objavljenih transakcija svih APA s odobrenjem za rad, bilo za vlasničke ili nevlasničke instrumente, prema izvješćima predmetnog nadležnog tijela; 
            
            
               (b)50 000 EUR za APA-e koje su objavile transakcije koje su u prvih šest mjeseci 2021. činile manje od 10 % ukupnog broja objavljenih transakcija svih APA s odobrenjem za rad, bilo za vlasničke ili nevlasničke instrumente, prema izvješćima predmetnog nadležnog tijela; 
            
            
               (c)650 000 EUR za ARM-ove koji su podnijeli izvješća o transakcijama relevantnom nadležnom tijelu koja su činile više od 10 % ukupnog broja izvješća o transakcijama koja su svi ovlašteni ARM-ovi podnijeli nadležnim tijelima u prvih šest mjeseci 2021., prema izvješćima predmetnog nadležnog tijela;
            
            
               (d)50 000 EUR za ARM-ove koji su podnijeli izvješća o transakcijama relevantnom nadležnom tijelu koja su činile manje od 10 % ukupnog broja izvješća o transakcijama koja su svi ovlašteni ARM-ovi podnijeli nadležnim tijelima u prvih šest mjeseci 2021., prema izvješćima predmetnog nadležnog tijela.
            
            
               2.ESMA predmetnim APA-ma i ARM-ovima dostavlja račun s punim iznosom naknada za 2022. što je prije moguće nakon početka primjene ove Uredbe, a najkasnije trideset dana prije konačnog datuma plaćanja.
            
            
               Članak 10.  
               Prijelazna odredba za 2023.
            
            
               1.Pružateljima usluga dostave podataka koje nadzire ESMA od 1. siječnja 2023. naplaćuje se godišnja naknada za nadzor za 2023. izračunana u skladu s člankom 3. Međutim, za potrebe članka 4. stavka 2., primjenjivi promet pružatelja usluga dostave podataka izračunava se u skladu sa stavkom 2.
            
            
               2.Za potrebe stavka 1., primjenjivi promet pružatelja usluga dostave podataka zbroj je:
            
            
               (a)prihoda pružatelja usluga dostave podataka ostvarenih od osnovnih funkcija pružanja usluga ARM-a ili APA-e u prvih šest mjeseci 2022. i
            
            
               (b)prihoda pružatelja usluga dostave podataka ostvarenih od pomoćnih usluga za aktivnosti ARM-a ili APA-e u prvih šest mjeseci 2022.,
            
            
               podijeljen sa zbrojem:
            
         
         
            
               (c)ukupnih prihoda svih ARM-ova ili APA s odobrenjem za rad ostvarenih od osnovnih funkcija pružanja usluga ARM-a ili APA-e u prvih šest mjeseci 2022. i
            
            
               (d)ukupnih prihoda ostvarenih od pomoćnih usluga za aktivnosti ARM-a ili APA-e svih ARM-ova ili APA u prvih šest mjeseci 2022.
            
            
               Pružatelji usluga dostave podataka do 30. rujna 2022. obavješćuju ESMA-u o iznosu prihoda ostvarenih od osnovnih funkcija pružanja usluga ARM-a ili APA-e u prvih šest mjeseci 2022. te o iznosu prihoda od pomoćnih usluga za aktivnosti ARM-a ili APA-e u prvih šest mjeseci 2022.
            
            
               3.Čim revidirani financijski izvještaji za 2022. postanu dostupni, pružatelji usluga dostave podataka iz stavka 1. odmah izvješćuju ESMA-u o tim revidiranim financijskim izvještajima u skladu s člankom 4. stavkom 1.
            
            
               4.ESMA izračunava postoji li razlika između godišnje naknade za nadzor za 2023. koju je pružatelj usluga dostave podataka platio u skladu sa stavkom 2. i godišnje naknade za nadzor za 2023. izračunane na temelju revidiranih financijskih izvještaja zaprimljenih u skladu sa stavkom 3.
            
            
               5.ESMA dostavlja pružateljima usluga dostave podataka prvi račun u kojem se navodi iznos naknade za nadzor za 2023. kako je navedeno u stavku 2. najkasnije trideset dana prije konačnog datuma plaćanja.
            
            
               Ako su informacije iz stavka 3. dostupne svim pružateljima usluga dostave podataka, ESMA dostavlja pružatelju usluga dostave podataka drugi račun u kojem se navodi konačni iznos naknade za nadzor za 2023. na temelju izračuna iz stavka 4. ESMA dostavlja pružatelju usluga dostave podataka taj račun najkasnije trideset dana prije konačnog datuma plaćanja.
            
            
               Članak 11. 
               Stupanje na snagu i datum primjene
            
            
               Ova Uredba stupa na snagu i primjenjuje se trećeg dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 10.3.2022.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 173, 12.6.2014 ., str. 84. 
               
               
                  
                     (2)
                  
                        Uredba (EU) 2019/2175 Europskog Parlamenta i Vijeća od 18. prosinca 2019. o izmjeni Uredbe (EU) br. 1093/2010 o osnivanju europskog nadzornog tijela (Europskog nadzornog tijela za bankarstvo), Uredbe (EU) br. 1094/2010 o osnivanju Europskog nadzornog tijela (Europsko nadzorno tijelo za osiguranje i strukovno mirovinsko osiguranje), Uredbe (EU) br. 1095/2010 o osnivanju europskog nadzornog tijela (Europskog nadzornog tijela za vrijednosne papire i tržišta kapitala), Uredbe (EU) br. 600/2014 o tržištima financijskih instrumenata, Uredbe (EU) 2016/1011 o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i Uredbe (EU) 2015/847 o informacijama koje su priložene prijenosu novčanih sredstava (SL L 334, 27.12.2019., str. 1.).
               
               
                  
                     (3)
                  
                        Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).